Udtalelse om meddelelse fra Kommissionen til Rådet og Europa-Parlamentet med henblik på vedtagelse af en handlingsplan for Den Europæiske Union vedrørende bekæmpelse af narkotikamisbrug (1995-1999) (96/C 100/10)

Regionsudvalget besluttede den 5. december 1994 under henvisning til EF-traktatens artikel 198 C at afgive en initiativudtalelse om den ovennævnte meddelelse.

Det forberedende arbejde henvistes til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«, som udpegede Eurig Wyn til ordfører. Underudvalget vedtog sin udtalelse den 16. marts 1995.

Regionsudvalget vedtog på sin 7. plenarforsamling, mødet den 21. april 1995, følgende udtalelse.

1. Indledning

1.1. Regionsudvalget glæder sig over Kommissionens initiativ til denne EU-handlingsplan. Det anerkender den generelle trussel, som narkotikamisbrug og narkotikahandel udgør for EU-borgerne, og er enig i, at der må reageres mod denne trussel på alle planer, fra det lokale plan til unionsplanet.

1.2. Regionsudvalget understreger især behovet for at inddrage de lokale myndigheder i fastlæggelsen af bekæmpelsesstrategier i lokalsamfundene. Det mener, at narkotikamisbrug kan bekæmpes mere effektivt ved en kombineret strategi, som går ud på at begrænse både efterspørgslen efter og udbuddet af narkotika. Der bør ske en opprioritering af efterspørgselsbegrænsningen.

1.3. Regionsudvalget er enig i, at der er behov for samarbejde på EU-plan, men opfordrer samtidig Unionen til at bistå medlemslandene i oprettelsen af partnerskaber inden for deres egne grænser. For at en sådan strategi kan fungere, må de lokale myndigheder, som repræsenterer lokalsamfundene, spille en central rolle.

1.4. Regionsudvalget ser med tilfredshed på de nye muligheder, som traktaten om Den Europæiske Union frembyder, herunder mulighederne for samarbejde mellem myndigheder på alle niveauer.

2. Global løsning på narkotikaproblemet

2.1. Regionsudvalget er enig i, at narkotikabekæmpelsen kræver et tæt og globalt samarbejde mellem samtlige berørte organer under behørig hensyntagen til subsidiaritetsprincippet.

2.2. Regionsudvalget tilslutter sig den trestrengede strategi, som består af begrænsning af efterspørgslen, bekæmpelse af ulovlig handel og aktion på internationalt plan. Det understreger, at disse tre nøgleelementer ofte overlapper og griber ind i hinanden. Ud fra et effektivitetssynspunkt er det vigtigt, at aktionernes sammenhæng fastholdes og overvåges på EU-plan.

3. Aktioner til begrænsning af efterspørgslen

3.1. Regionsudvalget hilser det velkomment, at unionstraktatens artikel 129 anvendes som grundlag for Fællesskabets aktioner i forbindelse med narkotikaproblemets sundhedsaspekter og har allerede udtalt sig om forslagene om forebyggelse af narkotikamisbrug.

3.2. Regionsudvalget har allerede udtalt sig om Kommissionens meddelelse og forslag til Rådets afgørelse om et første handlingsprogram vedrørende forebyggelse af narkotikamisbrug. I forbindelse med den handlingsplan har vi opfordret til en udvidelse af målgruppeprogrammerne, så de også omfatter boligforhold og beskæftigelse. Opmærksomheden må desuden rettes mod den økonomiske udvikling og oprettelsen af nye muligheder for personer fra fattige samfundsgrupper, som føler sig fanget i en narkokultur.

3.3. Regionsudvalget mener ikke, at social og erhvervsmæssig reintegration kan finde sted, før der er taget fat på de økonomiske forhold i de miljøer, hvor narkotikamisbrug udgør et problem. Der må gøres en indsats for at forbedre de særligt udsattes velfærd. Det er vigtigt at indføre specifikke foranstaltninger rettet mod højrisikogrupper, men disse må ikke tilsløre behovet for en meget bredere strategi, som omfatter alle samfundsgrupper.

4. Aktioner til bekæmpelse af ulovlig handel

4.1. På trods af de betydelige ressourcer, der er sat ind på at bekæmpe den ulovlige handel, er det ikke lykkedes at forhindre narkotikaen i at nå ud i gademiljøerne og lokalsamfundene.

4.2. Disse aktioner bør videreføres, men der må sikres balance i såvel EU's som medlemsstaternes bevillinger ved, at der stilles ekstra midler til rådighed for aktioner til begrænsning af efterspørgslen.

4.3. Regionsudvalget mener, at der kan gøres større fremskridt, hvad angår bekæmpelse af pengehvidvaskning og gennemførelse af finansielle og retlige foranstaltninger til identifikation af indtægter fra narkotikahandel og beslægtede aktiviteter.

4.4. Regionsudvalget støtter forslagene til nye tiltag, som kan supplere igangværende aktiviteter inden for EU's kompetenceområder. Det er af afgørende betydning, at der finder informationsudvekslinger sted mellem instanser og organisationer, som er ansvarlige for begrænsningen af narkotikaefterspørgslen (især lokale og regionale myndigheder og ikke-statslige organisationer) og af narkotikaudbuddet. Svagheden i øjeblikket er, at der kun er oprettet få organisationer, der kan fremme sådanne informationsudvekslinger mellem regionale og lokale myndigheder.

4.5. Regionsudvalget opfordrer Unionen til at fremme udviklingen af samarbejds- og informationsudvekslingsnet mellem regionale og lokale myndigheder. Problemerne eksisterer ikke kun i byerne, men rammer også i betydelig grad landdistrikter og forstadsområder, hvilket der derfor må tages hensyn til i de enkelte forslag.

4.6. Regionsudvalget anerkender sammenhængen mellem narkotika og kriminalitet. De lokale myndigheder og politimyndighederne har en stærk fælles interesse i at udvikle sikkerhedsstrategier i deres lokalsamfund.

4.7. Regionsudvalget opfordrer Unionen til at støtte overførslen af god praksis mellem medlemslandene både på nationalt og lokalt plan.

4.8. Regionsudvalget understreger betydningen af en bedre samordning af medlemslandenes bekæmpelse af narkotikahandelen. Det er foruroliget over, at fjernelsen af grænsekontrollen (som vedtaget i Schengen-aftalerne) ofte præsenteres som et argument mod yderligere europæisk integration.

4.9. Regionsudvalget anbefaler, at der fastlægges en special strategi, der opprioriterer kystbevogtningen i medlemslandene med henblik på bekæmpelse af den omsiggribende narkotikasmugling ad søvejen.

5. Aktion på internationalt plan

5.1. Regionsudvalget anerkender og støtter det synspunkt, at Unionen må konsolidere de resultater, der hidtil er opnået gennem deltagelse i den bredere internationale bekæmpelse af narkotika og anvendelse af EU-instrumenter, som er oprettet med dette specifikke mål for øje.

6. Koordinering

6.1. Regionsudvalget mener, at koordinering og partnerskab er nødvendigt, hvis der skal findes en løsning på narkotikaproblemet. Det opfordrer Kommissionen og Rådet til fortsat at konsultere Europa-Parlamentet og Regionsudvalget for at sikre tilstrækkelig samordning af alle aktioner. Koordineringen og partnerskabet vil muliggøre kontakt samt videns- og ekspertiseoverførsel mellem regioner, byer og landdistrikter.

Regionsudvalget støtter afholdelsen af en konference om dette vigtige spørgsmål med deltagelse af Europa-Kommissionen, Regionsudvalget og medlemslandene. Konferencen bør fokusere på fire temaer:

- igangværende aktiviteter i de enkelte medlemslande,

- de forskellige retssystemer,

- udviklingen af strategier til begrænsning af efterspørgslen,

- internationale aspekter: politikken over for narkotikaproducerende lande i den tredje verden og transitlande.

6.2. Regionsudvalget opfordrer Overvågningscenteret til at udfylde sin rolle som center for spredning af god praksis i hele EU. I den forbindelse bør det udnytte sit REITOX-net fuldt ud og sikre, at der tages behørigt hensyn til regionale og lokale erfaringer. Kontakterne mellem repræsentanter for EU's regionale og lokale myndigheder bør fortsat styrkes, så disse kan lære af hinanden.

6.3. Regionsudvalget mener, at der er behov for en klart afgrænset forskningsoplysnings- og uddannelsesstrategi for centrale spørgsmål, som fastlægges af Unionen og medlemslandene.

7. Konklusion

7.1. Regionsudvalget hilser EU's handlingsplan vedrørende bekæmpelse af narkotikamisbrug velkommen og vil yde sit bidrag til gennemførelsen af denne strategi, efterhånden som den tager form. Det ønsker at blive holdt informeret om fremtidige udviklinger, så de lokale myndigheder kan yde deres fulde bidrag.

Bruxelles, den 21. april 1995.

Jacques BLANC

Formand for Regionsudvalget